(1608) Inde welcke hy tot verscheyden male wtdruckelijck belooft op Conincklijcke woorden ende trouwe dat hy toestaet ende aprobeert , laudeert ende confirmeert , ende ratificeert allen ende eenen ygelijcke pometen ende beloftenissen inde handelinghe van Peys oft langhe bestant begrepen , als oft die vant begintsel af met hem ende in sijnen name ware ghetracteert , belooft daer teghens directelijck , noch indirectelijc yets ter contrarie te doen , noch ooc gedoogen van yemant anders contrarije gedaen te werden .Maer wat zijnt gheweest , niet dan doode vuyle stinckende beloften , dewelck hy veyl van meyninghe noch wille en was te doen ghelijck sijne Ghesanten dat opentlijck geseght hebben , ende oock van sijnen Ambassadeur in Vranckrijc rondelijck verclaert sulcx ghy wijders wt de brieven van onsen Agent aldaer ende voor desen in druck wtghegaen ) volcomelijck lesen moghet , ten zy ( seght hy ) dat wy de genaemde vermeynde Catholijcke Religie wederom souden restabiliseren .Wat is dit anders als dat wy dese doode vuyle krenghe voor versche ende levendich ghesont aes soude aen nemen , ende dat wy als den hont ons wtspousel wederom souden op suypen , om onder d ’ exel van dien , ende met het woort Vryheydt ons als tot een vryen vuylen waterloepende stinckende ryoole te maken , daer alleman sijne vuylicheyt mocht in storten , ende alsoo door de Iesuitsche vuylicheyt ons den stanck soo groot toe brenghen , dat wy al t ’ samen daer t ’ eynden als vanden besmetten Poel tot Roomen vergiftet werden ende om den hals quamen , Deser dooden krenghe stanck ende vuylicheyt heeftmen weynich connen mercken soo langhe sy inde zee over ende weer heeft liggen drijven , voor datse ten lesten int openbaer aen die strande ghesmeten wert , doen heeft alle man haer onnutticheyt ende mismaecktheyt connen sien , so langhe sy ooc over ende weder om die Agreatie in Spaignien tot Bruyssel ende inden Haghe hebben liggen als met alle winden drijven , reysen , ende over ende weder schrijven , men heeft niet connen sien noch oprecht geweten , dat sy also mismaeckte ende stinckende leughenen , ende bedriegherijen ten laetsten souden voortgebracht hebben , voor dat sy ’ t openbaer hebben moeten selfs bekennen , ende dat Pater Ney achterblijvende , als te veel ghelogen hebbende , ende so van beyde partijen beschuldicht , dat die oorsake van verachteringhe hem mochte ghegeuen werden Is dit niet recht hem met sijn eyghen val stricken den neuse doorgheboort , steeckt hy hem selven niet de tonghe verachtlijck wt , die hy als dese doode krenghe niet can in trecken , siet eenen yeghelijcken nu niet , hoe vuyl bemost , bewassen , ende beslijmt hy met de leughenen is , hoe dat hem het lichaem der waerheyt van sijne lendenen verrot is , dat hem de graten ende de beenderen bloot staen , hoe dat hem die huyt der eerbaerheyt is afghestroopt , ende als een vertreden vuyle vodde gheworden is , ghelijck oock dese krenghe de huyt vanden steert lach achter afghestroopt , het is recht den vuylen steert vande Agreatie die hem als een rotte sleter openbaert , de lengde van dese krenge is ontrent 20 .